## Pravilnik o stručnim ispitima za ovlaštene zastupnike u području prava industrijskog vlasništva

### NN 24/2006 (1.3.2006.), Pravilnik o stručnim ispitima za ovlaštene zastupnike u području prava industrijskog vlasništva

# MINISTARSTVO ZNANOSTI, OBRAZOVANJA I ŠPORTA

**583**

Na temelju članka 6. stavka 1. Zakona o
zastupanju u području prava industrijskog vlasništva (»Narodne novine«, br. 54/05), ministar znanosti, obrazovanja i športa donosi

## PRAVILNIK

### O STRUČNIM ISPITIMA ZA OVLAŠTENE ZASTUPNIKE U PODRUČJU PRAVA INDUSTRIJSKOG VLASNIŠTVA

I. OPĆA ODREDBA

Članak 1.

Ovim Pravilnikom propisuju se stručni ispiti za
ovlaštene zastup­nike u području prava industrijskog
vlasništva (u daljnjem tekstu: stručni ispiti), postupak pristupanja stručnim
ispitima, osnivanje, sastav i način rada ispitne komisije koja provodi stručne
ispite, postupak polaganja i program stručnih ispita.

II. STRUČNI ISPITI

Članak 2.

Stručnim ispitima provjerava se znanje potrebno
za obavljanje poslova ovlaštenih zastupnika u području prava industrijskog
vlasništva.

Stručnim ispitom za patentnog zastupnika provjerava
se znanje kandidata koji pristupa ispitu (u daljnjem tekstu: kandidat) iz
područja patenata.

Stručnim ispitom za zastupnika za žigove,
industrijski dizajn, oznake zemljopisnog podrijetla i oznake izvornosti
proizvoda i usluga te topografiju poluvodičkih proizvoda (u daljnjem tekstu:
zastupnik za žigove), provjerava se znanje kandidata iz područja industrijskog
vlasništva navedenih u ovome stavku.

Program stručnih ispita (u daljnjem tekstu:
ispitni program) prilog je ovog pravilnika (Prilog 1) i njegov sastavni dio.

Članak 3.

Stručni ispit sastoji se od pismenog i usmenog
dijela. Pismeni i usmeni dio ispita sadrži pitanja iz općeg i posebnog dijela
ispitnog programa.

Opći dio stručnog ispita jednak je za sve
kandidate.

Posebni dio stručnog ispita razlikuje se ovisno
o tome polaže li kandidat stručni ispit za patentnog zastupnika ili zastupnika
za žigove.

Kandidat koji je položio stručni ispit za
patentnog zastupnika odnosno stručni ispit za zastupnika za žigove pri
polaganju stručnog ispita za zastupnika za žigove odnosno stručnog ispita za
patentnog zastupnika ne polaže ponovno opći dio stručnog ispita, a troškovi
polaganja drugog stručnog ispita plaćaju se u iznosu troškova utvrđenih za
polaganje stručnog ispita umanjenom za 30%.

Kandidat nije dužan odgovarati na pitanja iz
ispitnog predmeta Upravni postupak i Upravni spor koji je položio na
pravosudnom ili državnom stručnom ispitu ako to dokaže odgovarajućom ispravom o
položenom pravosudnom ili državnom stručnom ispitu koji se provodi u Republici Hrvatskoj.

Članak 4.

Pismeni dio stručnog ispita polaže se jedan dan,
u trajanju od najviše četiri sata.

Usmeni dio stručnog ispita mora se održati
najkasnije u roku od osam dana od dana polaganja pismenog dijela i mogu mu
pristupiti kandidati koji su položili pismeni dio.

Usmeni dio stručnog ispita traje najviše tri
sata.

Članak 5.

Troškovi polaganja stručnih ispita plaćaju se u
skladu s poseb­nim
propisom.

III. POSTUPAK
PRISTUPANJA STRUČNIM ISPITIMA

Članak 6.

Državni zavod za intelektualno vlasništvo (u daljnjem
tekstu: Zavod) utvrđuje ispunjava li kandidat sve uvjete za polaganje struč­nog ispita u postupku
propisanom Zakonom o općem upravnom postupku.

Članak 7.

Kandidat Zavodu podnosi prijavu za polaganje
stručnog ispita koja sadrži sljedeće podatke:

– ime i prezime,

– prebivalište,

– broj telefona,

– datum i mjesto rođenja

– broj i mjesto izdavanja osobne iskaznice,

– podatke o stečenom akademskom nazivu i struci,

– podatke o odgovarajućem radnom iskustvu.

Uz prijavu iz stavka 1. ovog članka Zavodu se podnosi:

– preslika osobne iskaznice

– dokazi o državljanstvu i prebivalištu u
Republici Hrvatskoj

– dokaz o stečenom akademskom nazivu i

– dokaz o plaćenim troškovima polaganja stručnog
ispita

– dokaz o odgovarajućem radnom iskustvu.

Dokazi iz stavka 2. ovog članka osobito su:

– izvornik ili ovjerena preslika domovnice i
uvjerenje o prebivalištu

– izvornik ili ovjerena preslika diplome o
završenom odgovarajućem studiju i

– izvorna potvrda poslodavca kod kojega je
kandidat stekao odgovarajuće radno iskustvo odnosno druga isprava poslodavca i
ovjerena preslika radne knjižice kandidata.

Podaci iz stavka 1. ovog članka navode se na
obrascu PIZ –1A odnosno obrascu PIZ-1B koji su prilog (Prilog 2) i sastavni dio
ovog pravilnika, ovisno o tome prijavljuje li kandidat polaganje stručnog
ispita za patentnog zastupnika ili zastupnika za žigove, ili podneskom koji
sadržajem u cijelosti odgovaraju tim obrascima.

Članak 8.

Kandidatu se dostavlja pisana obavijest o mjestu
i vremenu polaganja stručnog ispita, s podacima o ispitnom programu po kojem se
polaže stručni ispit.

Obavijest iz stavka 1. ovog članka mora biti
dostavljena kandidatu najmanje 30 dana prije datuma određenog za polaganje
stručnog ispita.

Članak 9.

Kandidat može odgoditi polaganje stručnog
ispita, ali je o tome dužan izvijestiti Zavod, pisanim podneskom ili usmeno,
najkasnije tri dana prije dana određenog za polaganje.

Ako kandidat zbog nepredviđenih razloga ne može
odgoditi polaganje stručnog ispita u roku utvrđenom stavkom 1. ovog članka,
polaganje ispita može odgoditi pisanim podneskom ili usmeno, uz navođenje
opravdanih razloga.

Ako kandidat usmeno odgodi polaganje stručnog
ispita, sukladno stavku 1. i 2. ovog članka, tajnik ispitne komisije o tome
sastavlja službenu bilješku.

U slučajevima iz stavka 1. i 2. ovog članka
ispit se odgađa.

Polaganje stručnog ispita može se odgoditi
najviše dva puta.

Članak 10.

Kandidatu koji je podnio prijavu za polaganje
stručnog ispita i odgodio njegovo polaganje u skladu s člankom 9. ovog pravilnika,
uplaćeni iznos troškova iz članka 5. ovog pravilnika priznaje se za naknadno
polaganje stručnog ispita. Ako su u međuvremenu troškovi polaganja stručnog
ispita propisani u višem iznosu, kandidat je dužan uplatiti razliku troškova.

IV. ISPITNA KOMISIJA

Članak 11.

Stručni ispit polaže se pred ispitnom komisijom
Zavoda.

Članak 12.

Ispitna komisija sastoji se od predsjednika i
dva člana te tajnika ispitne komisije.

Predsjedniku, članovima i tajniku ispitne
komisije imenuju se zamjenici.

Članak 13.

Ispitnu komisiju osniva odlukom ravnatelj
Zavoda.

Odlukom iz stavka 1. ovog članka ravnatelj
Zavoda imenuje predsjednika ispitne komisije, članove i tajnika ispitne
komisije, te njihove zamjenike.

Odlukom iz stavka 1. ovog članka, ravnatelj
Zavoda određuje koje će predmete ispitivati osobe imenovane u ispitnu komisiju.

Članak 14.

Za predsjednika i članove ispitne komisije, te
njihove zamjenike, mogu biti imenovane osobe odgovarajuće struke koje imaju
odgovarajuće radno iskustvo na poslovima iz područja predmeta koje ispituju.

Članak 15.

Ispitna komisija sastavlja ispitna pitanja,
provodi usmeni i pismeni dio stručnih ispita i odlučuje o uspjehu kandidata na
ispitu, u skladu s odredbama ovog pravilnika.

Predsjednik i članovi ispitne komisije te osobe
koje su imenovane njihovim zamjenicima, imaju pravo na naknadu za sudjelovanje
u održavanju stručnih ispita.

Visinu naknade iz stavka 2. ovog članka određuje
odlukom rav­natelj Zavoda.

Članak 16.

Administrativne poslove vezane uz polaganje
stručnih ispita obavlja Zavod.

Tajnik ispitne komisije obavlja administrativne
poslove vezane uz polaganje stručnog ispita pojedinog kandidata i vodi
Očevidnik iz članka 25. ovog Pravilnika.

V. POSTUPAK POLAGANJA
STRUČNIH ISPITA

Članak 17.

Prije početka polaganja stručnog ispita tajnik
ispitne komisije utvrđuje identitet kandidata.

Tajnik ispitne komisije obvezan je upoznati
kandidata s njegovim pravima i obvezama i dati mu potrebna objašnjenja vezana
uz polaganje stručnog ispita.

Odredbe stavka 1. i stavka 2. ovog članka
primjenjuju se i u slučaju polaganja popravnog ispita iz članka 22. ovog
pravilnika.

Članak 18.

O tijeku polaganja stručnog ispita vodi se
zapisnik (u daljnjem tekstu: zapisnik o stručnom ispitu) kojem se prilaže
radnja iz pismenog dijela stručnog ispita. Zapisnik o stručnom ispitu vodi se
na obrascu PIZ-2, koji je prilog (Prilog 3) i sastavni dio ovog pravilnika.

Članak 19.

Uspjeh kandidata na stručnom ispitu ocjenjuje se
ocjenom: »položio« ili »nije položio«.

Za svaki ispitni predmet koji kandidat polaže
upisuje se ocjena »zadovoljio« ili »nije zadovoljio«.

Kandidat dobiva ocjenu »položio« ako je iz svih
ispitnih pred­meta ocijenjen ocjenom »zadovoljio«.

Kandidat dobiva ocjenu »zadovoljio« ako je dao
odgovore kojima je pokazao detaljno poznavanje gradiva obuhvaćenog općim i
posebnim dijelom ispitnog programa.

Ocjenu stručnog ispita zaključuje i kandidatu
objavljuje predsjednik ispitne komisije na temelju ocjena iz svih ispitnih
predmeta sadržanih u zapisniku o stručnom ispitu.

Članak 20.

Smatrat će se da stručni ispit nije položio
kandidat koji je pristupio polaganju ispita i tijekom njegova trajanja odustao
od polaganja.

Kada kandidat iz zdravstvenih ili drugih
opravdanih razloga odustane od započetog polaganja stručnog ispita, ispitna komisija
može donijeti odluku o odgađanju polaganja stručnog ispita za tog kandidata. Ta
se odluka upisuje u zapisnik o stručnom ispitu uz navođenje razloga zbog kojih
je odlučeno o odgađanju ispita.

Članak 21.

Kandidat koji je započeo polaganje stručnog ispita
koji je odgođen sukladno članku 20. ovog pravilnika, dužan je nastaviti
polaganje stručnog ispita u roku od najviše 90 dana računajući od dana kada je
donijeta odluka o odgodi stručnog ispita.

Ako kandidat koji je započeo polaganje stručnog
ispita ne nastavi s polaganjem stručnog ispita u roku utvrđenom u stavku 1.
ovog članka smatrat će se da stručni ispit nije položio.

Podaci o odgodi polaganja stručnog ispita iz
stavka 1. ovog članka kao i podaci iz stavka 2. ovog članka upisuju se u
zapisnik o stručnom ispitu.

Članak 22.

Kandidat koji je polagao stručni ispit, a nije
položio najviše dva ispitna predmeta, iz tih predmeta može polagati popravni
ispit. Rok u kojem se polaže popravni ispit ne može biti kraći od 30 dana niti
duži od 60 dana od dana polaganja stručnog ispita na kojem kandidat nije
zadovoljio u ispitnom predmetu iz kojeg polaže popravni ispit.

Smatrat će se da nije položio stručni ispit
kandidat koji u roku iz stavka 1. ovog članka ne pristupi polaganju popravnog
ispita ili na popravnom ispitu bude ocijenjen ocjenom »nije zadovoljio«.

Polaganju popravnog ispita kandidat može
pristupiti najviše jednom.

Podaci o polaganju popravnog ispita iz stavka 1.
ovog članka kao i podaci iz stavka 2. ovog članka upisuju se u zapisnik o
stručnom ispitu.

Članak 23.

Kandidat koji nije položio stručni ispit može
ponovno pristupiti polaganju stručnog ispita najranije protekom roka od 90 dana
od dana prethodnog polaganja.

Polaganju stručnog ispita kandidat može
pristupiti najviše dva puta.

Članak 24.

O položenom stručnom ispitu Zavod izdaje
uvjerenje na obrascu PIZ-3, koji je prilog (Prilog 4) i sastavni dio ovog
pravilnika.

Uvjerenje iz stavka 1. ovog članka potpisuje
predsjednik ispitne komisije.

Članak 25.

Zavod vodi Očevidnik o stručnim ispitima u koji
se upisuju podaci o provedenim stručnim ispitima.

Sadržaj i način vođenja očevidnika propisuje
odlukom ravnatelj Zavoda.

VI. ZAVRŠNA ODREDBA

Članak 26.

Ovaj pravilnik stupa na snagu osmog dana od dana
objave u »Narodnim novinama«.

Klasa: 011-02/05-01/00035

Urbroj: 533-04-06-1

Zagreb, 6. veljače 2006.

Ministar

**doc****. dr. sc. Dragan Primorac**, v. r.

PRILOG 1.

PROGRAM STRUČNIH ISPITA

Članak 1.

Opći dio programa stručnih ispita (u daljnjem
tekstu; ispitni program) obuhvaća sljedeće ispitne predmete:

1. Osnove prava industrijskog vlasništva;

2. Zastupanje u području industrijskog
vlasništva;

3. Upravni postupak i upravni spor;

4. Institucionalni okvir Nacionalnog sustava
intelektualnog vlasništva i djelokrug nadležnih tijela;

5. Nadležnost sudova u Republici Hrvatskoj u
postupcima za zaštitu prava industrijskog vlasništva.

Posebni dio ispitnog programa za kandidate za
patentne zastup­nike obuhvaća sljedeće predmete:

Teorijski dio

– Pravo patenata.

Praktični dio

– Prijava patenta;

– Međunarodna prijava;

– Zahtjev za prijenos prava;

– Zahtjev za upis licence;

– Zahtjev za upis promjene;

– Očitovanje na pismena Zavoda.

Posebni dio ispitnog programa za kandidate za
zastupnike za žigove obuhvaća sljedeće ispitne predmete:

Teorijski dio

– Pravo žiga;

– Pravo industrijskog dizajna;

– Pravo oznaka zemljopisnog podrijetla proizvoda
i usluga;

– Pravo topografija poluvodičkih proizvoda.

Praktični dio

– Prijava žiga, prijava industrijskog dizajna, prijava
oznaka zemljopisnog podrijetla proizvoda i usluga, prijava topografije
poluvodičkih proizvoda

– Međunarodne prijave;

– Zahtjev za prijenos prava;

– Zahtjev za upis licence;

– Zahtjev za upis promjene;

– Prigovor;

– Očitovanje na prigovor ili pismeno Zavoda.

Članak 2.

Izvori za polaganje ispita iz predmeta iz članka
1. stavka 1. ovog Priloga obuhvaćaju sljedeće:

– TRIPS Sporazum o trgovinskim aspektima prava
intelektualnog vlasništva, »Rezultati Urugvajske runde multilateralnih pregovora
o trgovini«, zakonski tekstovi: Ministarstvo gospodarstva, 2003.

– Konvencija o osnivanju svjetske organizacije
za intelektualno vlasništvo – WIPO konvencija, (»Narodne novine – Međunarodni
ugovori«, broj 12/93. i 3/99.)

– Pariška konvencija za zaštitu industrijskog
vlasništva (»Narod­ne novine – Međunarodni ugovori«, broj 12/93. i 3/99.)

– Zakon o sustavu državne uprave (»Narodne
novine«, broj 75/93, 48/99, 15/00, 127/00, 59/01, 190/03 i 199/03.)

– Zakon o zastupanju u području prava
industrijskog vlasništva (»Narodne novine«, broj 54/05.)

– Pravilnik o stručnim ispitima za zastupnike u
području prava industrijskog vlasništva

– Zakon o općem upravnom postupku (»Narodne
novine«, broj 53/91.)

– Uredba o provedbi carinskih mjera u vezi s
robom kojom se povrjeđuje pravo intelektualnog vlasništva (»Narodne novine«,
broj 106/03.)

Izvori za polaganje ispita iz predmeta iz članka
1. stavka 2. ovog Priloga obuhvaćaju sljedeće:

– Zakon o patentu, (»Narodne novine«, broj
173/03. i 87/05.)

– Pravilnik o patentu, (»Narodne novine«, broj
72/04.)

– Ugovor o suradnji na području patenata – PCT
(»Narodne novine – Međunarodni ugovori«, broj 3/98., 10/98. i 4/02.)

– Pravilnik prema Ugovoru o suradnji na području
patenata (»Narodne novine – Međunarodni ugovori«, broj 10/98., 15/02., 1/03.,
18/03. i 3/05.)

– Sporazum između Republike Hrvatske i Europske
patentne organizacije o suradnji na području patenata (Sporazum o suradnji i
proširenju) (»Narodne novine – Međunarodni ugovori«, broj 14/03. i 2/04.)

– Strasburški sporazum
o međunarodnoj klasifikaciji patenata, (»Narodne novine – Međunarodni ugovori«,
broj 11/99. i 4/00.)

– Budimpeštanski ugovor o međunarodnom priznanju
deponiranja mikroorganizama za svrhe patentnog postupka (»Narodne novine –
Međunarodni ugovori«, broj 11/99. i 4/00.)

– Pravilnik prema Budimpeštanskom ugovoru o
međunarodnom priznanju deponiranja mikroorganizama za svrhe patentnog postupka
(»Narodne novine – Međunarodni ugovori«, broj 11/99., 4/00. i 1/03.)

– Ugovor o patentnom pravu – PLT (»Narodne novine
– Međunarodni ugovori«, broj 10/04. i 3/05.)

Izvori za polaganje ispita iz predmeta iz članka
1. stavka 3. ovog Priloga obuhvaćaju sljedeće:

– Zakon o žigu, (»Narodne novine«, broj 173/03.)

– Zakon o oznakama zemljopisnog podrijetla i oznakama
izvornosti proizvoda i usluga (»Narodne novine«, broj 173/03.)

– Zakon industrijskom dizajnu, (»Narodne
novine«, broj 173/03.)

– Zakon o zaštiti topografija poluvodičkih
proizvoda (»Narodne novine«, broj 173/03.)

– Pravilnik o žigu, (»Narodne novine«, broj
72/04.)

– Pravilnik o oznakama zemljopisnog podrijetla i
oznakama izvornosti proizvoda i usluga (»Narodne novine«, broj 72/04.)

– Pravilnik o industrijskom dizajnu, (»Narodne
novine«, broj 72/04.)

– Pravilnik o zaštiti topografija poluvodičkih
proizvoda (»Narodne novine«, broj 72/04.)

– Zakon o upravnim pristojbama u području prava
intelektualnog vlasništva (»Narodne novine«, broj 64/00. i 160/04.)

– Uredba o naknadama za posebne troškove i
troškove za pružanje informacijskih usluga Državnog zavoda za intelektualno
vlasništvo (»Narodne novine«, broj 86/00., 89/00. i 187/04.)

– Madridski sporazum o međunarodnoj registraciji
žigova (»»Narodne novine – Međunarodni ugovori«, broj 12/93. i 3/99.) i
Zajednički pravilnik Madridskog sporazuma o međunarodnoj registraciji žigova

– Protokol koji se odnosi na Madridski sporazum
o međunarod­noj registraciji žigova (»Narodne novine
– Međunarodni ugovori«, broj 13/03. i 18/03.)

– Haški sporazum o međunarodnoj registraciji
industrijskoga dizajna od 6. studenoga 1925., revidiran u Hagu 28. studenoga
1960. i dopunjen u Stockholmu 14. srpnja 1967. s
izmjenama od 28. rujna 1979., te Ženevski akt Haškog sporazuma o međunarodnoj
registraciji industrijskoga dizajna, usvojen u Ženevi, 2. srpnja 1999. godine
(»Narodne novine – Međunarodni ugovori«, broj 14/03. i 1/04.)

– Nicanski sporazum o
međunarodnoj klasifikaciji roba i usluga u svrhu registriranja žigova (»Narodne
novine – Međunarodni ugovori«, broj 12/93. i 3/99.)

– Lokarnski sporazum o
međunarodnoj klasifikaciji za industrijsko obličje (»Narodne novine –
Međunarodni ugovori«, broj 12/93. i 3/99.)

PRILOG 2.

![](dodatni/145736.gif)
![](dodatni/145735.gif)

PRILOG 3.

![](dodatni/145734.gif)
![](dodatni/145733.gif)

PRILOG 4.

![](dodatni/145732.gif)
![](dodatni/145731.gif)

Pravilnik, NN 24/2006-583